ПРЕДЛОГ ЗАКОНА

О ИЗМЕНАМА И ДОПУНАМА ЗАКОНА

О БУЏЕТСКОМ СИСТЕМУ

Члан 1.

У Закону о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др. закон, 103/15, 99/16, 113/17, 95/18, 31/19, 72/19, 149/20, 118/21 и 118/21-др. закон), у члану 2. тачка 1) после речи: „садржи и одредбе битне за извршење тог закона” додају се запета и речи: „као и проценат повећања плата, односно масе средстава за плате, односно зараде предвиђен за наредну буџетску годину за све ентитете који припадају сектору државе”.

У тачки 12) речи: „Општи ниво државе” замењују се речима: „Сектор државе”.

У тачки 13) речи: „општи ниво државе” замењују се речима: „сектор државе”, а речи: „(јавна предузећа)” бришу се.

После тачке 23) додаје се тачка 23a), која гласи:

„23a) Дуг сектора државе обухвата директни дуг сектора државе и издате гаранције сектора државе (индиректни дуг), према домаћим и страним повериоцима;”.

У тачки 28) на оба места речи: „опште државе” замењују се речима: „сектора државе”.

Члан 2.

У члану 4. став 2. речи: „релевантне и поуздане” замењују се речима: „релевантне, поуздане, транспарентне и јавно доступне”.

У ставу 4. после речи: „тачности” додају се запета и речи: „транспарентности, јавне доступности”.

Члан 3.

У члану 8. после става 1. додаје се нови став 2, који гласи:

„У оквиру списка из става 1. овог члана евидентирају се сви ентитети који припадају сектору државе.”.

Досадашњи ст. 2. и 3. постају ст. 3. и 4.

У досадашњем ставу 4, који постаје став 5, речи: „сектору општег нивоа државе” замењују се речима: „сектору државе”.

У досадашњем ставу 5, који постаје став 6, речи: „из става 4. овог члана” замењују се речима: „из става 5. овог члана”.

У досадашњем ставу 6, који постаје став 7, реч: „општем” брише се.

Члан 4.

У члану 27г став 1. брише се.

Досадашњи став 2, који постаје став 1, мења се и гласи:

„Нацрт Фискалне стратегије припрема министар и подноси Фискалном савету ради давања мишљења.”.

Досадашњи ст. 3 - 8. постају ст. 2 - 7.

Члан 5.

У члану 27д став 1. тачка 4) речи: „општег нивоа државе” замењују се речима: „сектора државе”.

У тачки 5) речи: „по корисницима буџетских средстава” бришу се.

У ставу 2. речи: „и наменских” бришу се.

Члан 6.

Члан 27е мења се и гласи:

„Члан 27е

Фискална правила односе се на сектор државе и она могу бити општа и посебна.

Општим фискалним правилима одређује се циљaни средњорочни фискални дефицит, као и максимални однос дуга према БДП са циљем да се обезбеди дугорочна одрживост фискалне политике у Републици Србији.

Посебним фискалним правилима утврђују се ограничења расхода за пензије и плате, односно зараде у сектору државе.

Општа фискална правила су:

1) дуг сектора државе, укључујући обавезе по основу реституције, неће бити већи од 60% БДП;

2) циљани средњорочни фискални дефицит је 0,5% БДП.

Уколико је дуг сектора државе изнад 60% БДП, фискална позиција сектора државе мора бити уравнотежена, тако да фискални дефицит износи највише 0% БДП.

Уколико је дуг сектора државе између 55% и 60% БДП фискални дефицит износи највише 0,5% БДП.

Уколико је дуг сектора државе између 45% и 55% БДП фискални дефицит износи највише 1,5% БДП.

Уколико је дуг сектора државе испод 45% БДП, фискални дефицит неће прећи износ од 3% БДП.

Уколико дође до прекорачења фискалног дефицита утврђеногопштим фискалним правилом прописаним овим законом, Влада на предлог Министарства доноси одлуку о програму мера за прилагођавање прекомерног фискалногдефицита у средњем року, коју по прибављеном образложеном мишљењу Фискалног савета доставља Народној скупштини ради информисања.

Уколико дуг сектора државе пређе или се предвиђа да ће прећи 55% БДП Влада је дужна да Народној скупштини, заједно са буџетом за наредну годину у Фискалној стратегији, као и у ревидираној Фискалној стратегији поднесе и програм за смањење дуга сектора државе у односу на БДП, а за сваку наредну годину у којој тај дуг остаје изнад 55% БДП и извештај о спровођењу програма за смањење дуга и ажурирани програм.

Уколикодуг сектора државе пређе или се предвиђа да ће прећи60% БДП, програм за смањење дуга усваја Народна скупштина најмање једанпут годишње, у поступку припреме и доношења буџета за наредну фискалну годину.

До усвајања програма из става 11. овог члана, министар је овлашћен да смањи расходе, тако да дуг сектора државе задржи испод 60% БДП, водећи рачуна о економској ситуацији и другим околностима.

Фискални савет подноси Народној скупштини образложено мишљење о Владином програму за смањење дуга сектора државе, а представник Фискалног савета образлаже мишљење у Народној скупштини.

Уколико је фискални дефицит утврђен општим фискалним правилом прописаним овим законом у протеклом периоду (ex post) прекорачен за мање од 0,5% БДП, а дуг сектора државе у односу на БДП већи од планираног у последњој Фискалној стратегији, министар ће образложити разлоге за прекорачење, као и мере предузете како би се избегло поновно прекорачење и како би се достигао претходно планиран ниво дуга у што краћем року.

Уколико је фискални дефицит утврђен општим фискалним правилом прописаним овим законом у протеклом периоду (ex post) прекорачен за више од 0,5% БДП, Влада у Фискалној стратегији ревидира путању дефицита и утврђује мере како би се у средњем року прекомерни фискални дефицит прилагодио на ниво прописан фискалним правилима.

Посебна фискална правила обезбеђују постизање циљаног фискалног дефицита и дуга сектора државе у односу на БДП кроз ограничење јавних расхода.

Циљ посебних фискалних правила је и промена структуре јавне потрошње у правцу смањења текућих расхода и повећања јавних инвестиција.

Принципи одговорног фискалног управљања налажу утврђивање расхода за запослене у сектору државе на одрживом нивоу, тако да ће се тежити томе да учешће расхода за запослене сектора државе у БДП буде до 10%.

Повећање плата, односно зарада може се вршити само у години у којој се на основу одговарајућих планских докумената надлежних органа очекује, односно процењује да ће учешће расхода за запослене сектора државе у БДП да буде до 10%, али тако да очекивано учешће расхода за запослене сектора државе у БДП, након усклађивања, не буде изнад наведеног процената.

Проценат повећања плата, односно масе средстава за плате, односно зараде предвиђен за наредну буџетску годину утврђује се законом о буџету Републике Србије за ту годину и примењује се на све ентитете који припадају сектору државе.

Проценат из става 18. овог члана може се кориговати навише у случају повећања обухвата сектора државе, односно укључивањем ентитета у сектор државе, односно наниже у случају искључивања ентитета из сектора државе.

Министар ће у Фискалној стратегији објавити учешће расхода за запослене у сектору државе у БДП са образложењем за ревизију, кад год се промени обухват сектора државе.

Уколико су укупни расходи за пензије и новчани износ као увећање за пензију мањи од 10% БДП, пензија ће се ускладити према промени просечне зараде без пореза и доприноса, на начин дефинисан законом којим се уређује пензијско и инвалидско осигурање.

Уколико су укупни расходи за пензије и новчани износ као увећање за пензију 10% или већи од 10%, а мањи од 10,5% БДП пензија ће се ускладити са збиром половине процента промене просечне зараде без пореза и доприноса и половине процента промене потрошачких цена, на начин дефинисан законом којим се уређује пензијско и инвалидско осигурање.

Уколико су укупни расходи за пензије и новчани износ као увећање за пензију једнаки или већи од 10,5% БДП пензија ће се ускладити према промени потрошачких цена,

на начин дефинисан законом којим се уређује пензијско и инвалидско осигурање.

Примена посебних фискалних правила не може да угрози општа фискална правила утврђена у складу са овим законом.”.

Члан 7.

У члану 27ж став 2. речи: „опште државе” замењују се речима: „сектора државе”.

У ставу 5. реч: „прекорачењем” замењује се речју: „прекорачење”, а речи: „до 1. маја” замењују се речима: „до 1. септембра”.

После става 5. додаје се нови став 6, који гласи:

„Изузетно од ст. 4. и 5. овог члана, захтев за прекорачење може се поднети након 1. септембра текуће године, а најкасније до 31. јануара наредне године, уколико је прекорачење фискалног дефицита резултат примљених трансферних средстава од другог нивоа власти након истека рока из става 5. овог члана.”.

У досадашњем ставу 6, који постаје став 7, реч: „прекорачења” замењује се речју: „прекорачење”.

Досадашњи став 7, који постаје став 8, мења се и гласи:

„Министарство је дужно да најкасније до 30. септембра локалној власти одговори на захтев уз одговарајуће образложење, а у случају из става 6. овог члана до 1. марта.”.

Досадашњи ст. 8. и 9. постају ст. 9. и 10.

Члан 8.

У члану 27з став 1. после речи: „националне безбедности и” додаје се реч: „значајан”.

У ставу 2. у уводној реченици после речи: „Народној скупштини” додају се речи: „ради информисања”.

У тачки 3) тачка на крају замењује се тачком и запетом.

Додаје се тачка 4), која гласи:

„4) преглед који исказује средњорочне фискалне планове и јасно указује на ниво фискалног дефицита и дуга буџета Републике Србије, као и сектора државе.”.

Став 3. мења се и гласи:

„Влада доставља Народној скупштини извештај из става 2. овог члана, уз прибављено мишљење Фискалног савета, у року од 30 дана од усвајања одлуке из става 1. овог члана или у следећој годишњој Фискалној стратегији или ревидираној Фискалној стратегији, у зависности од тога који случај пре наступи.”.

Додају се ст. 4. и 5, који гласе:

„Влада ће у Фискалној стратегији, односно у ревидираној Фискалној стратегији известити Народну скупштину о утицају одступања од примене фискалних правила и спровођењу мера које је предузела ради поновног поштовања фискалних правила.

Ревидирани план мера одобрава се најмање једанпут годишње све док се не почну примењивати општа фискална правила о фискалном дефициту и дугу сектора државе.”.

Члан 9.

У члану 30. став 3. на оба места речи: „опште државе” замењују се речима: „сектора државе”.

Члан 10.

Члан 31. мења се и гласи:

„Члан 31.

Поступак припреме и доношења буџета и финансијских планова организација за обавезно социјално осигурање извршава се према буџетском календару, и то:

1) Календар за ниво Републике Србије:

(1) 15. фебруар - министар дaje инструкцију за предлагање приоритетних области финансирања за буџетске кориснике које укључују и средњорочне приоритете јавних инвестиција;

(2) 15. март - директни корисници средстава буџета Републике Србије на основу инструкције из подтачке (1) ове тачке достављају Министарству предлоге за утврђивање приоритетних области финансирања за буџетску и наредне две фискалне године, као и годишњи извештај о учинку програма за претходну годину;

(3) 15. мај - министар припрема нацрт Фискалне стратегије која садржи економску и фискалну политику Владе са пројекцијама за буџетску и наредне две фискалне године и конкретне одлуке о приоритетним областима финансирања, које обухватају и средњорочне приоритете јавних инвестиција;

(4) 20. мај - министар доставља нацрт Фискалне стратегије Фискалном савету;

(5) 1. јун - Фискални савет даје мишљење о нацрту Фискалне стратегије;

(6) 5. јун - министар доставља Влади предлог Фискалне стратегије на усвајање;

(7) 15. јун - Влада усваја Фискалну стратегију и доставља је одбору Народне скупштине надлежном за финансије, републички буџет и контролу трошења јавних средстава на разматрање, као и локалној власти;

(8) 30. јун - одбор Народне скупштине надлежан за финансије, републички буџет и контролу трошења јавних средстава доставља Влади коментаре и препоруке у вези са Фискалном стратегијом;

(9) 5. јул - министар доставља упутство за припрему нацрта буџета Републике Србије;

(10) 5. јул - министар доставља упутство за припрему одлуке о буџету локалној власти, као и Фискалну стратегију организацијама за обавезно социјално осигурање;

(11) 15. септембар - директни корисници средстава буџета Републике Србије и организације за обавезно социјално осигурање достављају предлог средњорочног и финансијског плана Министарству, који садржи извештај о учинку програма за првих шест месеци текуће године;

(12) 15. октобар Влада, на предлог министра, усваја ревидирану Фискалну стратегију, са информацијама о финансијским и другим ефектима нових политика, узимајући у обзир после 15. маја ажурирани макроекономски оквир;

(13) 20. октобар - Влада доставља одбору Народне скупштине надлежном за финансије, републички буџет и контролу трошења јавних средстава ревидирану Фискалну стратегију;

(14) 1. новембар - министар доставља Влади нацрт закона о буџету Републике Србије, нацрте одлука о давању сагласности на финансијске планове организација за обавезно социјално осигурање са финансијским плановима организација за обавезно социјално осигурање;

(15) 15. новембар - Влада усваја предлог закона о буџету Републике Србије и доставља га Народној скупштини, заједно са предлозима одлука о давању сагласности на финансијске планове организација за обавезно социјално осигурање и финансијским плановима организација за обавезно социјално осигурање;

(16) 20. децембар - Народна скупштина доноси закон о буџету Републике Србије и одлуке о давању сагласности на финансијске планове организација за обавезно социјално осигурање;

2) Календар буџета локалне власти:

(1) 1. август - локални орган управе надлежан за финансије доставља упутство за припрему нацрта буџета локалне власти;

(2) 15. септембар - директни корисници средстава буџета локалне власти достављају предлог финансијског плана локалном органу управе надлежном за финансије за буџетску и наредне две фискалне године, који садржи извештај о учинку програма за првих шест месеци текуће године;

(3) 1. новембар - локални орган управе надлежан за финансије доставља нацрт одлуке о буџету надлежном извршном органу локалне власти;

(4) 15. новембар - надлежни извршни орган локалне власти доставља предлог одлуке о буџету скупштини локалне власти;

(5) 20. децембар - скупштина локалне власти доноси одлуку о буџету локалне власти;

(6) 25. децембар - локални орган управе надлежан за финансије доставља министру одлуку о буџету локалне власти.

Рокови из става 1. овог члана представљају крајње рокове у буџетском календару.”.

Члан 11.

У члану 45. став 3. после речи: „Министарства” додају се речи: „у року од 15 дана од дана усвајања”.

У ставу 4. после речи: „надлежног органа локалне власти” додају се речи: „у року од 15 дана од дана усвајања”.

Став 5. мења се и гласи:

„Одредбе ст. 3. и 4. овог члана односе се и на Фискалну стратегију, односно ревидирану Фискалну стратегију, ребаланс буџета, закон о завршном рачуну буџета Републике Србије, односно одлуку о завршном рачуну буџета локалне власти, као и на консолидовани извештај Републике Србије.”.

Члан 12.

У називу члана 75а и у члану 75а став 1. речи: „за примену” замењују се речима: „за праћење примене”.

Члан 13.

У члану 76. став 1. мења се и гласи:

„Министар, односно локални орган управе надлежан за финансије обавезан је да редовно прати извршење буџета и најмање два пута годишње припрема извештаје о извршењу буџета у складу са буџетском класификацијом, које доставља Влади, односно надлежном извршном органу локалне власти ради информисања, а обавезно у року од 15 дана по истеку шестомесечног, односно деветомесечног периода.”.

Став 2. мења се и гласи:

„Надлежни министри обавезни су да редовно прате извршење финансијских планова организација за обавезно социјално осигурање и најмање два пута годишње припремају извештаје о извршењу финансијских планова у складу са буџетском класификацијом, које достављају Влади и министру ради информисања, а обавезно у року од 15 дана по истеку шестомесечног, односно деветомесечног периода.”.

Додаје се став 5, који гласи:

„Извештаји из ст. 1. и 2. овог члана објављују се на интернет страници Министарства, односно надлежног министарства, односно надлежног органа локалне власти, најкасније 15 дана од дана подношења извештаја.”.

Члан 14.

У члану 92ж став 1. тачка 3) речи: „општег нивоа државе” замењују се речима: „сектора државе”.

Члан 15.

У члану 93. тачка 14) у уводној реченици после речи: „корисника буџетских средстава и корисника средстава” додаје се реч: „организација”.

Члан 16.

У члану 103б на свим местима речи: „члана 27е ст. 34, 35, 36. и 37. и” бришу се.

Члан 17.

У члану 21. Закона о изменама и допунама Закона о буџетском систему („Службени гласник РС”, бр. 95/18, 72/19, 149/20 и 118/21), речи: „за 2023. годину” замењују се речима: „за 2024. годину”.

Члан 18.

Одредбе члана 6. овог закона примењиваће се од доношења закона о буџету Републике Србије за 2025. годину, изузев става 20. новоизмењеног члана 27е, који ће се примењивати од доношења закона о буџету Републике Србије за 2023. годину за све кориснике буџетских средстава и кориснике средстава организација за обавезно социјално осигурање, а поступним увођењем ентитета који припадају сектору државе из члана 19. тач. 3) и 4) овог закона, према динамици из члана 19. овог закона, као и ст. 23 - 25. новоизмењеног члана 27е, који ће се примењивати од доношења финансијског плана Републичког фонда за пензијско и инвалидско осигурање за 2023. годину.

До почетка примене фискалних правила из члана 6. овог закона примењиваће се фискални циљеви утврђени у Фискалној стратегији.

Члан 19.

Целовит обухват сектора државе из члана 6. овог закона, усклађен са међународним стандардима, постићи ће се постепеним укључивањем ентитета, према следећој динамици:

1) индиректни корисници средстава буџета Републике Србије, који нису укључени у систем извршења буџета Републике Србије:

- установе ученичког и студентског стандарда од 1. јануара 2023. године;

- установе средњег образовања и установе у области научно истраживачке делатности од 1. јануара 2024. године;

- установе основног, вишег и високог образовања од 1. јануара 2025. године;

2) корисници средстава Републичког фонда за здравствено осигурање од 1. јануара 2023. године;

3) јавне агенције од 1. јануара 2024. године;

4) јавна предузећа и други организациони облици који су статистички одређени да припадају сектору државе од 1. јануара 2025. године.

Члан 20.

Овај закон ступа на снагу наредног дана од дана објављивања у „Службеном гласнику Републике Србије”.